钦定古今图书集成/方舆汇编/职方典/第1037卷 > 福州府城池考 府志
## 钦定古今图书集成/方舆汇编/职方典/第1037卷 > 福州府城池考 府志

本府。〈闽县侯官县附郭。〉

福州府城池　，自无诸开国建城都冶。至晋太康四年，郡守严高改筑越王山之南为子城。唐天复间，闽王审知筑罗城。五代梁开平初，审知又筑南北夹城。宋开宝七年，刺史钱昱又筑东南外城。至淳熙间，惟子城如旧，其馀各存数门。咸淳九年，诏增筑外城。元初渐堕废，后陈平章友定又加缮葺。明洪武四年，命驸马都尉王恭因元故址筑焉。北跨越王山为楼，曰“样楼。” 南则因故外城，绕九仙、乌石之麓，广袤方十里，高二丈一尺有奇，厚一丈七尺，周三千三百四十九丈。城上敌楼六十有二，警铺九十有八，堞楼二千六百八十有四，女墙四千八百有五，表里辟夹道各二丈许。成化十九年六月，烈风淫雨，摧毁殆尽。镇、巡藩臬渐次缮修，悉完其旧。嘉靖三十八年，防倭，增置外敌台三十有六，环城三面，堑壕深七尺五寸，广十丈，延袤三千三百四十六丈有奇。城北枕龙腰山里许，古传“龙腰” 不可凿，审知时尝凿之，或以为不可，遂城之。门七：曰“南门” ，在旧南夹城宁越门外，有九仙桥。曰“北门” ，在旧北夹城严胜门外有池，桥上有亭，曰“东门” ，在旧外城行春门外有桥名“乐游。” 曰“西门” ，在旧北夹城迎仙门外有迎仙桥。曰水部门，在旧南夹城水部门有板桥，其名“镇海。” 曰汤门，在旧外城汤井门外，有汤门桥。曰井楼门，在旧外城船场门外有四明桥。城之水关四：一在水部门东，引南台江潮，自河口缭绕，凡三十有六曲，由水关入城。明弘治中，镇守内官议凿新港，而三十六湾始废，形家以为非宜。嘉靖初，谢给事蕡奏复不果。一在西门之南，引洪塘江潮，自西禅浦亦三十有六曲，由西水关入城。城中河数十曲，萦回于民居，前后舟航，随潮汐往来。其在北门、汤门二关，但以泄潦水云。

塘头民城　在闽县合北里。嘉靖倭患后，里人董世道捐赀造。万历四十年拓而大之。

塘湾民城　在闽县合北里。嘉靖间造。

罂崎民城　在闽县江右里，嘉靖间造。

外县

古田县城池　，明弘治十三年筑，西北跨山，东南滨溪，广袤七里许，高一丈七尺，厚一丈，周一千三百丈有奇。为门者四：东曰“南安” ，今改“澄清” ；西曰“永丰” ，今因旧名；南曰“迎恩” ，今改“太和” ；北曰“望阙” ，今改“节镇。” 水关五：曰威武，曰金井，曰朝阳，曰玉滩，曰观澜。城上敌楼四，警铺十有二，女墙三千三百有奇。初，县无城，弘治九年办事官翁士昂等奏闻。时邑人罗荣为郎中，主其事。巡按御史陆偁檄永福县姚祯开基筑之。后本县知县萧谦至，遂成。

闽清县城池　邑无城，惟东南北三面，刱三敌楼，置栅为门，朝夕启闭。曰“迎恩门” ，在县南；曰“大西门” ，在县西；曰“北敌楼” ，在县北。

长乐县城池　，明弘治间，县令潘府创，广仅里馀。至嘉靖三十一年，知县詹莱为防倭故，奉抚按檄，拓而大之，广五里，高一丈五尺，厚一丈，周一千四十五丈有奇，辟门五：南曰阳春，北曰拱极，东曰镇海，西曰清江，西南曰平政，水关五，警铺五十有七。三十七年，增置敌台一十有三。四十年凿壕。

梅花守御千户所城　在县二十四都，去县治四十里。明洪武二十年，江夏侯周德兴督造。垣高一丈八尺，厚六尺，周六百四十馀丈，门三，女墙一千二百，敌楼二十有四，警铺二十。

蕉山巡检司城　在县十五都，周三百六十馀丈。初为寨，嘉靖三十年始建。

松下巡检司城　在县二十都，周三百一十馀丈。初为寨，嘉靖三十九年始建。

小祉巡检司城　在县二十都。旧为寨，嘉靖四十一年始建。

垄下民城　在县二十都。

连江县城池　，明嘉靖十八年，通判徐访、知县袁鉴始筑，广四里许，高一丈二尺，厚八尺，周九百丈有奇，辟门四：东曰镇定，南曰广化，西曰承恩，北曰“怀宁。” 万历四年，知县张贤增高三尺，置敌楼十一，警铺三十六。十七年，洪水崩坏署印，县丞孙继谟修葺之。

北茭巡检司城　在县二十六都，去县一百一十里。周一百五十丈。

蛤沙河泊所城　在县二十九都，去县治五十里。周一百五十丈。

定海守御千户所城　在县二十七都，去县八十里。垣高一丈五尺，周六百丈。警铺一十有六，西南各关门一。城外壕阔六尺，深三尺。以上三城，俱洪武间江夏侯周德兴督造。

罗源县城池　，旧本无城。弘治中，知县徐珪始于衢路列栅，为门十，以司启闭。正德十四年，知县黄相又于东西二门筑垣，以备捍御。嘉靖三十七年，倭讧海上，巡抚王忬檄推官徐必进尽拓其旧而筑之，延袤三里许，高一丈五尺，厚一丈一尺，周七百一十有三丈。辟门四：东曰宾日，西曰承金，南曰阜薰，北曰“朔易。” 敌楼四，水关三。万历七年，分巡佥事李乐请银六千两，改砌以石，崇墉屹然。

永福县城池　，明嘉靖三年，知县何谦始筑，后知县文惠、陈克侯相继修之。城高一丈五尺，厚丈许，周七百二十丈有奇，为门楼四，串楼一百二十，敌台十。万历十七年，山寇作，士民以东北城垣环于山湾，呈请移入山顶，周围计六百六十丈。东西南北辟门四：东曰永泰，西曰永平，南曰阜殖，北曰瞻京。

福清县城池　，明正德八年，始为四门，东曰文兴，北曰玉屏，南曰龙江，西曰“双旌。” 嘉靖三十三年防倭，更筑垣，高一丈八尺，厚一丈四尺，周九百九十三丈，女墙一千三百，警铺二十四，建门楼四，水关二。至三十七年，筑三敌台，城增高四尺，环垣上为堞楼，表里辟夹道，濬壕深广各二丈。本年陷于倭，至万历三十一年，知县丁永祚始移旧城四百馀丈，新增城二百丈，益以月城。镇东卫城　，在方民、新安二里间，去县治十里。明洪武“二十年，江夏侯周德兴督造。垣高二丈三尺，厚一丈，周八百八十馀丈，为门四，警铺四十有三，女墙一千三百四十有九，敌楼三十有一。”

海口镇民城　在县治东二十里。周八百四十四丈，女墙一千六百有五，警铺二十四，敌台七，辟门五。嘉靖三十四年，倭始寇闽，犯海口，镇民死者半。巡按御史吉澄请发帑金七千七百馀两赈恤之，镇民愿以所赈筑城。其后岛夷屡犯福清，此镇以有城可守。

化南民城　在县东南六十里。嘉靖年间造。沙塘民城　，在县南五十里，隆庆年间造。万安守御千户所城　，在福清县平南里，去县治一百二十馀里。明洪武二十年，江夏侯周德兴督造。垣高一丈六尺，厚一丈二尺，周五百二十五丈，女墙八百二十有七，警铺一十有三，敌楼一十有八，东西南为三门，上皆建楼。